קים שרייר

קימברלי מרל שרייר (באנגלית: Kimberly Merle Schrier; נולדה ב-23 באוגוסט 1968) היא פוליטיקאית יהודייה-אמריקאית, המכהנת כחברת בית הנבחרים של ארצות הברית מטעם מחוז הקונגרס השמיני של מדינת וושינגטון. שרייר נבחרה לתפקיד ב-2018 מטעם המפלגה הדמוקרטית.

ביוגרפיה 
שרייר נולדה בלוס אנג'לס שבמחוז לוס אנג'לס בקליפורניה, ולמדה בבית הספר התיכון פליסיידס (Palisades). ב-1991 סיימה לימודי תואר ראשון באסטרופיזיקה באוניברסיטת קליפורניה בברקלי. באוניברסיטת קליפורניה בדייוויס למדה רפואת ילדים, וקיבלה תואר דוקטור ברפואה ב-1997. את תקופת ההתמחות בענף רפואת הילדים השלימה באוניברסיטת סטנפורד, ועבדה כרופאת ילדים בעיר אשלנד שבאורגון למשך שנה אחת טרם הצטרפותה למרכז הרפואי וירג'יניה מייסון בסיאטל שבמדינת וושינגטון.

באוגוסט 2017, לקראת בחירות 2018 בארצות הברית הודיעה שרייר על התמודדותה לייצוג מחוז הקונגרס השמיני של וושינגטון במקומו של דייב רייצ'רט, נציג המחוז המכהן מטעם המפלגה הרפובליקנית. שרייר בחרה להציב במרכז מסע הבחירות שלה את הרחבת המדיקר וחוק הגנת החולה וטיפול בר השגה.

בבחירות הכלליות ניצבה בפני חבר הסנאט של וושינגטון דינו רוסי. מסע הבחירות לייצוג מחוז הקונגרס השמיני של וושינגטון בבית הנבחרים היה כרוך בהוצאת 25 מיליון דולר אמריקני לשם מימונו, מה שהפך מסע בחירות זה ליקר בהיסטוריה של מדינת וושינגטון ואחד היקרים מבחינה לאומית במהלך בחירות 2018, וכלל קמפיין נגטיבי מעורר מחלוקת מצדו של המועמד הרפובליקני רוסי. ביום הבחירות הכלליות זכתה שרייר ב-52% מקולות הבוחרים ונבחרה לבית הנבחרים.

שרייר נכנסה לתפקידה ב-3 בינואר 2019. בקונגרס ה-116 של ארצות הברית חברה שרייר בוועדת החינוך והעבודה ובוועדת החקלאות.

שרייר נשואה לדייוויד גואינג ולהם בן משותף, והם גרים בעיר סאמאמיש שבוושינגטון. סביה הם יהודים שהיגרו לארצות הברית מאירופה טרם מלחמת העולם השנייה. שרייר היא חולת סוכרת מסוג 1.

קישורים חיצוניים

הערות שוליים 

בוגרות אוניברסיטת קליפורניה בברקלי
חברות בית הנבחרים של ארצות הברית ממדינת וושינגטון
יהודיות חברות בית הנבחרים של ארצות הברית
חברי הקונגרס ה-116 של ארצות הברית
חברי הקונגרס ה-117 של ארצות הברית
חברי הקונגרס ה-118 של ארצות הברית
חברות בית הנבחרים של ארצות הברית מטעם המפלגה הדמוקרטית
בוגרות אוניברסיטת קליפורניה בדייוויס
בוגרי אוניברסיטת קליפורניה בברקלי
חברי בית הנבחרים של ארצות הברית ממדינת וושינגטון
יהודים חברי בית הנבחרים של ארצות הברית
אמריקאיות שנולדו ב-1968
אמריקאים שנולדו ב-1968